Det kan være både dyrt og besværligt for handlende i bil at parkere i centrum af byen, og derfor er det for mange kunder blevet attraktivt at køre til et storcenter, hvor de kan parkere i timer uden at skulle betale.

Det rammer de små forretninger på gågaden, og i jagten på kundernes gunst har en række kommuner valgt at gå samme vej.

Silkeborg Kommune er seneste eksempel: Fra 1. februar skal der ikke længere betales de første to timer på kommunens omkring 800 parkeringspladser i bymidten.

De gør det for lige at blive lidt bedre end storbyerne, hvor det som regel ikke er til at finde parkeringspladser Jesper Højte Stenbæk, Dansk Erhverv

En rundspørge foretaget af DR Nyheder til en række handelsforeninger over hele landet bekræfter, at gratis parkeringsforhold er blevet et vigtigt konkurrenceparameter for handelslivet.

Blandt andet byerne Thisted, Kalundborg, Hillerød, Frederikshavn, Viborg og Tønder har alle succes med tiltaget.

Det samme er tilfældet i Fredericia, oplyser formand for Fredericia Shopping Ole Mortensen til DR Nyheder.

- Det virker absolut mere venligt overfor kunderne, at de kan parkere gratis. Vi mener, at gratis parkering i vores by er et must, siger han.

Ny lov skal stoppe pengemaskine

I Kolding kan kunderne glæde sig over udsigten til 355 nye gratis parkeringspladser, når kommunen til maj fjerner betalingen. Det betyder fremover tre timers gratis parkering.

I Hillerød blev der i september sidste år indført en times gratis parkering på kommunens p-pladser, mens det koster ti kroner i timen at holde på en plads ejet af et privat selskab.

- Det har været handelens ønske igennem flere år, da man oplever, at kunderne foretrækker at handle, hvor de ikke skal bruge tid på p-automater, og hvor brødet hos bageren ikke koster 10 kr. ekstra på grund af parkering, fortæller Mette Kragh Faurholdt, der er citykoordinator i byen.

Indtægter fra parkering I 2017 opkrævede kommunerne p-billetter og -bøder for næsten 900 millioner kroner. De 634 millioner kroner kom fra p-billetter. København, Frederiksberg, Aarhus og Aalborg Kommuner stod for knap 90 procent af indtægterne fra p-billetter. Kilde: Økonomi- og Indenrigsministeriet

Hos Dansk Erhverv kender man alt til de gode erfaringer med at lade kunderne holde uden beregning, fortæller Jesper Højte Stenbæk, der er organisationens fagchef for transport og infrastruktur.

- Det er noget, som breder sig især i de mellemstore byer typisk med en gågade, som konkurrerer med større byer i nærheden om at have et stort opland og et godt handelsliv. De gør det for lige at blive lidt bedre end storbyerne, hvor det som regel ikke er til at finde parkeringspladser, siger han.

Han fremhæver, at tiltaget også handler om at gøre sig mere attraktiv i forhold til danskernes stigende handel på internettet.

Ifølge Jesper Højte Stenbæk kommer der ikke kun fri parkering for at gøre butikkerne til et tilløbsstykke, men også for at give kunderne mulighed for at blive lidt længere i byen og for eksempel gå på en af byens caféer og restauranter, således at disse forretninger også får gavn af kundernes købetrang.

Det er heller ikke længere lige så attraktivt for kommunerne at opkræve betaling for parkering, da en ny lov fra årsskiftet betyder, at kommunerne nu kun får 30 procent af indtægterne fra parkering.

70 procent af indtægterne bliver i stedet for modregnet det bloktilskud, som kommunerne får af staten.